Budapest – A Baptista Szeretetszolgálat fenntartásában a 2016/2017-es tanévben mintegy 17 ezer tanuló kezdi meg tanulmányait félszáz baptista általános iskolában, szakképzést nyújtó középiskolában vagy gimnáziumban, illetve megnyitják kapuikat a baptista óvodák is. Az országos tanévnyitó ünnepséget augusztus 29-én, hétfőn 9 órától a Kőrösi Csoma Sándor Két Tanítási Nyelvű Baptista Gimnáziumban rendezte a fenntartó.

Papp János, a Magyarországi Baptista Egyház elnökének imája után az ország legelső két tanítási nyelvű gimnáziumában beszélt a megjelentekhez Palkovics László oktatásért felelős államtitkár, Szenczy Sándor, a Baptista Szeretetszolgálat elnöke és Berczelédi Zsolt, az iskola igazgatója. Palkovics László beszédét az mti így foglalta össze: az oktatási államtitkár a III. kerületi Kőrösi Csoma Sándor Két Tanítási Nyelvű baptistaGimnáziumban tartott ünnepségen úgy fogalmazott, a vallás, a Biblia ismerete meggyőződéstől függetlenül tud iránymutatásul szolgálni a mindennapi életben, így annak integrálása az oktatásba olyan értékekkel és olyan hozzáállással vértezi fel a gyermekeket, amelyek útmutatóként szolgálnak nekik egész életükben. Felidézte, hogy a hazai szociális intézmények fenntartása mellett 2012 óta oktatási-nevelési intézmények fenntartójaként is működik az egyház.   
    Megjegyezte: a Magyarországi Baptista Egyház fenntartásában 54 óvoda, iskola kezdi meg a tanévet. Az egyház az óvodás kortól a felnőtté válás határáig kíséri azokat, akiktől az elvárás nem kevesebb, "mint jónak lenni egy nem mindig jó világban" – mutatott rá az oktatási államtitkár.   
    Palkovics László kitért az intézményekben tapasztalható családias hangulatra, és arra, hogy az oktatási intézmények vezetői és a pedagógusok között szoros az együttműködés, ami követendő példa a köznevelés rendszerében. Ugyanez igaz a fenntartóra és az intézményekre is – fűzte hozzá az oktatási államtitkár, aki hozzátette: az egyház által fenntartott iskolák és óvodák falain belül hittel és szakértelemmel felvértezett szakembergárda dolgozik. Kiemelte az iskolalelkészek szerepét, akik a gyülekezetek lelkészei mellett az iskolákban látják el szolgálatukat, „hogy a hitről a lehető leghitelesebben kapjanak képet a diákok". Megemlítette azt is, hogy a tehetségek gondozásában is jelentős szerepet vállal magára a baptistaegyház.

Szenczy Sándor felidézte a segélyszervezet múltbéli tevékenységét, majd annak fontosságára hívta fel a diákok figyelmét, mennyire fontos, hogy otthon legyenek iskolájukban, a világban, megtalálják helyüket az életben. A baptista iskola több mint iskola, s ezt a célt elsősorban a tehetségek felkarolásában, segítésében látja megvalósulni a fenntartó segélyszervezet elnöke.

Az eseményen öt nyelven méltatták a névadó Kőrösi Csoma Sándort, majd az intézmény igazgatója köszöntötte a diákokat. Berczelédi Zsolt beszámolt az iskolában történt legújabb fejlesztésekről, többek között arról, hogy immár harminc tantermet szereltek fel multimédiás eszközökkel. Hozzátette, kihívás, hogy igazodjanak a nemzetközi érettségi követelményeihez, ezért újra kell fogalmazni a célokat és az értékeket, és ebben partnerként tekint a diákokra is. Beszédében összegezte azokat a teendőket, amelyek szükségesek ahhoz, hogy egy jobb világot, egy jobb életet teremtsünk magunk körül ahelyett, amit manapság tapasztalni. Végül az igazgató hivatalosan is megnyitotta a baptista fenntartású oktatási intézmények következő tanítási esztendejét.

Az ünnepségen közreműködött mások mellett Bolyki Balázs és gospel kórusa, valamint a gimnázium kórusa.

Az idei tanévben a korábbi esztendőkhöz hasonlóan a Baptista Szeretetszolgálat tabletekkel segíti a tanulók fejlődését: tizenöt településen (Seregélyesen, Sárosdon, Kisújszálláson, Nagyhalászon, Újkenézen, Tiszaszalkán, Lónyán, Tiszakerecsenyben, Tiszaroffon, Törökszentmiklóson, Nyírbogdányban, Pécsett, Tégláson, Kótajon és Petőfibányán) 10 millió forint értékben összesen 440 darab tablet készüléket kaptak a kisdiákok.